钦定古今图书集成/明伦汇编/氏族典/第397卷 > 李孔修
## 钦定古今图书集成/明伦汇编/氏族典/第397卷 > 李孔修

按《名山藏本士记》，孔修，字子长，粤人也。有庶母，父没
改嫁，诬讼孔修夺之产，令系鞫之，俛首不辨，令迫之
供，自供曰：“母讼民情真，民愿坐罪。”令疑焉，覆鞫得情，
出之，延为上客。他令至，孔修入县输租，令异其容止，
问姓名，不答，拱而立，呵止之如故。令怒，笞下之，不置
对，趋出。孔修好《周易》，善诗画，与陈献章游，破庐败甑，
蔬食不赡，不肯投合于时。皂帽深衣，入夜不违。居家
未尝出户，或出，远近环视，以为奇物。儿童妇女，皆称
子长先生。卒，无子，按察使李子庸曰：“子长有古林逋魏野、种放孺、子云卿之风。”为治葬。